149. löggjafarþing 2018–2019.

Þingskjal 876 — 489. mál.

Svar

ferðamála-, iðnaðar- og nýsköpunarráðherra við fyrirspurn
frá Kolbeini Óttarssyni Proppé um stefnu um vistvæn atvinnutæki
á svæðum í umsjá stofnana sem heyra undir ráðuneytið.

1.	Hefur verið mörkuð stefna um að einungis vistvæn atvinnutæki, svo sem fólksflutninga
bifreiðar, þjónustubifreiðar o.fl., fái að koma á svæði í umsjá stofnana sem heyra undir ráðuneytið með einhverjum hætti, t.d. á opinberum ferðamannastöðum?

Engin opinber svæði eru í umsjón ráðuneytisins eða stofnana þess. Því hefur ráðuneytið ekki markað slíka stefnu.

2.	Ef ekki, er áformað að setja slíka stefnu og kynni þá að koma til skoðunar að tilgreina í henni að eftir tiltekinn árafjölda verði óheimilt að aka atvinnutækjum sem knúin eru jarðefnaeldsneyti inn á umrædd svæði?

Í aðgerðaáætlun stjórnvalda í loftslagsmálum er gert ráð fyrir að eftir árið 2030 verði skráningar þeirra bifreiða ólögmætar sem eingöngu ganga fyrir jarðefnaeldsneyti.

3.	Hvaða fjárfestingar þyrfti að ráðast í við innviðauppbyggingu yrði slík stefna sett?

Halda þyrfti áfram að fjárfesta í innviðum fyrir ökutæki sem ganga fyrir öðru en jarðefna
eldsneyti, t.d. í rafhleðslustöðvum. Þess má geta að ferðamála-, iðnaðar- og nýsköpunar
ráðherra og umhverfis- og auðlindaráðherra skipuðu starfshóp 28. janúar sl. sem er að vinna áætlun um uppbyggingu innviða til að styðja við orkuskipti í samgöngum. Starfshópurinn greinir núverandi stöðu og forgangsraðar tillögum með hliðsjón af ábata og fjármögnun.